અલ-જઝીરાએ કરેલા સ્ટિંગ પ્રમાણે, આખી મેચનાં પરિણામો ફિક્સ નથી થતાં, પણ ચોક્કસ બોલને નો-બોલ નાખવો કે ચોક્કસ ઓવરમાં રન ન કરવા, રનરેટ ધીમી પાડી દેવાનું ફિક્સ થાય છે. જેમ કે ઓસ્ટ્રેલિયા પહેલી ૧૦ ઓવરમાં ૫૫-૫૭ રન કરશે. ઇંગ્લેન્ડ પહેલી ૧૦ ઓવરમાં મંદા ૫૮-૬૦ રન બનાવશે. પાકિસ્તાન પહેલા સેશન (૧૦ ઓવર)માં — રન બનાવશે. વગેરે… બેથી ત્રણ પ્લેયરો ફિક્સ કરવામાં આવે છે. ક્યારેક બંને ટીમના પ્લેયર ફિક્સ કરવામાં આવે છે. એવી જ એક ઓડિયો ટેપમાં બુકી કહે છે કે આજે બંને સાઇડથી ફિક્સ થશે. બેટિંગ માર્કેટ મંદા ૬૪-૬૬ પર ખૂલશે. મતલબ કે આટલા રનથી ઓછા રન થશે. મુનાવર કહે છે કે પહેલા સેશનને ફિક્સ કરવું વધુ ફળદાયી રહે છે. કેમ કે તેમાં વધુ બેટિંગની શક્યતા રહે છે. એમાંય ખાસ કરીને સેશનની છેલ્લી બે ઓવર મંદી જાય છે. મતલબ કે છેલ્લી બે ઓવરમાં શૂન્યથી લઈને બે રન ફિક્સ થયા છે. લૉડ્ર્ઝમાં ૨૧-૨૫ જુલાઈ ૨૦૧૧ દરમિયાન રમાયેલી ભારત-ઇંગ્લેન્ડ વચ્ચેની ટેસ્ટમાં મુનાવર ડીકેને કહે છે કે, સેશનની છેલ્લી ઓવર મેડન રહેશે. મતલબ કે ૧૦મી ઓવરમાં એક પણ રન નહીં લેવામાં આવે.